tartuNLP/wikipedia-smugri-20251201 huggingface dataset:
Kuzma Abramov

Kuzma Abramov (ersa keeles "Абрамовонь, Кузьма Григорьевичесь"; 30. oktoober / 12. november 1914 Mordva – 4. august 2008 Saransk) oli ersa-mordva kirjanik.
Ta sündis Starõi Naimani külas (tollase haldusjaotuse järgi Ardatovi maakonnas Simbirski kubermangus, praeguse haldusjaotuse järgi Bolšije Berjozniki rajoonis Mordvas). Pärast keskkooli lõpetamist astus 1933. aastal Mordva pedagoogilisse instituuti, kus õppis aasta aega. Ta osales II maailmasõjas, langes Gluhhivis (asub Sumõ oblastis) sakslaste kätte vangi ja viibis kolm aastat Nürnbergi vangilaagris. 1954. aastal lõpetas ta Mordva pedagoogilise instituudi.
Ta tuli kirjandusse 1940. aastal luulekoguga. Hiljem ilmusid näidendid ja jutustused, kogumik "Ruuged juuksed" (1961), romaanitriloogia "Naiman" ("Mets pole lakanud kohisemast" 1957, "Inimesed said lähedaseks" 1961 ja "Suits maa kohal" 1964), romaanid "Oma kandam ei rõhu" (1967), "Külatüdruk" (1980), "Stepan Erzja" (romaan ersa kunstnikust Stepan Erzjast, 1980) ning ajaloolised romaanid "Purgaz" (1988; eesti keeles 2014) ja "Vabaduse eest" (1989), mis käsitlevad ersade muistset iseseisvusvõitlust. 
Ta on tegutsenud ka publitsisti ja ersa keele uurijana. Ta andis 2002. aastal välja ersa keele seletava sõnaraamatu "Валонь ёвтнема валкс". 
Isiklikku.
Tema poeg on mordva ajaloolane Vladimir Abramov.
Oghi

Oghi (armeenia: օղի, "òġi") on puuviljadest või marjadest valmistatud Armeenia alkohoolne jook.
Oghi on kodustes tingimustes destilleeritud ning koduaias kasvatatud puu- ja aedviljadest aga ka metsamarjadest tehtud Armeenia "puskar", mida pakutakse külalistele tervitusnapsuks või juuakse näiteks toidu kõrvale. Nimetatakse vahel ka "aragh", mis on Armeenias üldine nimetus viinalaadsetele jookidele.
Aniisiga maitsestatud alkohoolset jooki, mida nimetatakse Armeenias oghiks, kutsutakse Kreekas ja Küprosel ouzoks, Prantsusmaal "pastis" ja "pernod", Türgis "arak" ja "raki".
Müügiks ja ekspordiks toodab mooruspuu viljadest tehtud oghit ("Artsakh") Artsakh-Alco bränditehas.
Variante.
Vastavalt oghi valmistamiseks kasutatavatele viljadele eristatakse erinevaid oghisid:
Ersa kirjandus

Ersa kirjandus on ersa keeles kirjutatud kirjandus.
1994. aastal avaldati ersa keeles nii ersa kui ka mokša eepika põhjal eepos "Mastorava".
Näokolju

Näokolju (ladina keeles "cranium faciale") on paljudel selgroogsetel kolju eesmis-alumine osa, mis koosneb erinevatest paarilistest ja paaritutest luudest. Näokolju luud moodustavad suuõõne, ninaõõne ja silmakoopa skeleti. 
Näokolju areng, anatoomia, kuju, luud ja sellele kinnituvad lihased ning morfoloogia ja patoloogia võivad erineda nii liigiti kui ka indiviiditi.
Roomajad.
Madudel.
Madudel moodustavad näokolju luud (paiknevad ajukolju suhtes rostraalselt) naaberluude ning elastsete sidemete ja lihastega osaliselt liikuvad ühendused. Nii kinnituvad ka alalõualuud näokolju eesosa külge. Sellised kohastumused kaitsevad nende koljut ja peaaju ning võimaldavad paljudel madudel endast tunduvalt jämedamaid saakloomi alla neelata ja ka ennast kaitsta.
Näokolju eesosas paiknevad luulised süvendid silmakoopad. 
Hammustamisel ja neelamisel osalevad järgmised luud: "squamosal", "quadrate", "articular", "dentary", alalõualuu, ülalõualuu, suulaeluu, "pterygoid" ja "ectypterygoid". 
Mitte kõikide madude näokolju luud pole osaliselt liikuvad, paljude infraseltsi "Scolecophidia" kuuluvate madude luud on jäigalt ühendatud ja nemad püüavad sobiva suurusega saakloomi.
Imetajad.
Inimesed.
Inimese näokolju koosneb harilikult nii paarilistest kui ka paaritutest luudest. 
Paarilised luud.
Paarilised luud on ülalõua-, sarna-, nina-, pisara- ja suulaeluu ning alumine ninakarbik.
Paaritud luud.
Paaritud luud on sahkluu ja alalõualuu ning keeleluu.
Mihhail Petrov

Mihhail Petrov (vene keeles Михаил Петрович Петров; 21. november 1905 – 29. november 1955) oli udmurdi kirjanik.
Ta sündis Monaševo külas (tollase haldusjaotuse järgi Jelabuga kreisis Vjatka kubermangus, praeguse haldusjaotuse järgi Mendelejevski rajoonis Tatarstanis) kehviku perekonnas. Ta astus aastal 1923 Simbirski sõjakooli.
Tema peateos on 1954. aastal ilmunud ajalooline romaan "Vana Multan", mis räägib Multani kohtuasjast aastatel 1894–1895, kui Venemaa võimud algatasid nõiajahi Multani küla meeste vastu, et luua näidisprotsess väikerahvastele, kes ei soovinud täielikult vastu võtta vene õigeusku.
Udmurdi kirjandus

Udmurdi kirjandus on udmurdi keeles kirjutatud ilukirjandus.
Diapsiidid

Diapsiidid ("Diapsida") on roomajate alamklass.
Diapsiidide klassi liigitatakse tetrapoodid, kellel kummalgi pool silmakoobaste taga on koljus kaks ava (oimuauk).
Klassifikatsioon.
Diapsiidide alamklassi liigitatakse järgmised seltsid, ülemseltsid ja infraklassid:
Frans Halsi maalide loend

Frans Hals (1580 või 1581 Antwerpen – 26. august 1666 Haarlem) oli XVII sajandi algusaastate väljapaistvaim Hollandi maalikunstnik, barokiajastu suurimaid portretiste.
Järgnevas tabelis on esitatud Frans Halsi maalide mittetäielik loend.
Kyrie Irving

Kyrie Andrew Irving (sündinud 23. märtsil 1992 Melbourne'is, Austraalias) on USA elukutseline korvpallur, kes mängib 2019. aastast NBA klubis Brooklyn Nets.
NBA karjäär.
2011. aasta NBA "draft"'ist esimese valikuna Cleveland Cavaliersi värvatud Irving tõi debüüthooajal keskmiselt 18,5 punkti ja 5,4 resultatiivset söötu mängus ning valiti 2012. aasta NBA parimaks uustulnukaks. Cavaliersis kokku kuus aastat mänginud Irving tuli 2016. aastal NBA meistriks, kui finaalseerias alistati 4 : 3 Golden State Warriors.
2017. aasta suvel vahetati Irving Isaiah Thomase ja Jae Crowderi vastu Boston Celticsisse, kelle eest tõi ta kahe hooajaga keskmiselt 24,1 punkti, 4,4 lauapalli ja 6,1 tulemuslikku söötu mängus.
2019. aasta suvel siirdus Irving vabaagendina Brooklyn Netsi. 2019/20. hooajal õlavigastuse tõttu vaid 20 kohtumist kaasa teinud Irvingu arvele jäi keskmiselt 27,4 punkti, 5,2 lauapalli ja 6,4 resultatiivset söötu mängus.
Rahvuskoondis.
Kyrie Irving tuli USA korvpallikoondisega 2014. aastal maailmameistriks ja 2016. aastal olümpiavõitjaks.
Isiklikku.
Irving on intervjuus väitnud, et tema arvates on Maa lame. Hiljem on ta väitnud, et tegi nalja. Muuhulgas usub Irving vandenõuteooriaid, mille kohaselt korraldas John F. Kennedy mõrva USA Föderaalreserv ning Luure Keskagentuur üritas mõrvata Bob Marleyt. 
Kyrie Irving on vaktsineerimisvastane. Brooklyn Nets eemaldas ta oktoobris 2021 oma nimekirjast kuni ta end koroonaviiruse vastu vaktsineerida laseb.
Vaata ka.
NBA drafti esimeste valikute loend
Eero Mäntyranta

Eero Antero Mäntyranta (20. november 1937 – 29. detsember 2013) oli soome murdmaasuusataja, mitmekordne olümpiavõitja ja maailmameister.
Aastatel 1964 ja 1966 valiti ta Soome aasta sportlaseks.
Catherine Zeta-Jones

Catherine Zeta-Jones (sündinud 25. septembril 1969 Swanseas Walesis) on Walesist pärit Suurbritannia ja USA näitleja, kes on pälvinud Oscari (2002).
Eesti televaatajale on ta tuntud filmidest "Zorro mask" (1998) ja "Zorro legend" (2005), "Ookeani 12" (2004) ning seriaalidest "Maikuu pungad" (1991–1993; ETV-s alates 2021) ja "Wednesday" (2022). 
Osatäitmise eest filmis "Chicago" (2002) pälvis Zeta-Jones 2003. aastal Oscari, Ekraaninäitlejate Gildi auhinna ja BAFTA auhinna parimale kõrvalosatäitjale.
Isiklikku.
Ta on abielus Michael Douglasega, paar abiellus 2000. aastal New Yorgis. Sestpeale elab ja töötab ta Ameerika Ühendriikides. 
Tal on korduvalt ravitud bipolaarset II tüüpi häiret.
Astel (ajalugu)

Astel on endisaegne pikk teravikuga kepp või nahkrihmast piits, millega näiteks sunniti tööhärja tööle.
San Migueli vulkaan

San Miguel (ka Chaparrastique) on kihtvulkaan El Salvadoris San Migueli departemangus.
Vulkaan asub riigi idaosas, umbes 15 km San Migueli linnast edelas. Vulkaani geograafilised koordinaadid on .
San Migueli kõrgus on 2130 meetrit. Ta on El Salvadori kõrguselt kolmas vulkaan.
San Miguelist lääne pool asub mitu vulkaani, mis pole ajaloolisel ajal teadaolevalt pursanud. Nende seas on Usulután, El Tigre ja Chinameca.
Vulkaan on suhteliselt järsunõlvaline ja moodustab veidi ebasümmeetrilise koonuse. Selle tipus on umbes 800-meetrise läbimõõduga kraater.
San Miguel on üks El Salvadori kuuest aktiivsemast vulkaanist. Viimase umbes 300 aasta jooksul on talletatud andmed vähemalt 26 purske kohta, tähelepanuväärseim neist leidis aset 1762. aastal.
29. detsembril 2013 hakkas San Migueli vulkaan pärast 37-aastast pausi taas purskama.
San Miguel (El Salvador)

San Miguel on linn El Salvadoris, San Migueli departemangu keskus.
Linn asub Rio Grande de San Migueli jõe ääres 138 km pealinnast San Salvadorist ida pool. San Migueli geograafilised koordinaadid on .
2012. aastal elas linnas 183 733 inimest. San Miguel on El Salvadori suuruselt kolmas linn pealinna ja Santa Ana järel ning suurim linn riigi idaosas.
Linna lähedal asub San Migueli vulkaan.
Bessik Kuduhhov

Bessik Kuduhhov (15. august 1986 – 29. detsember 2013) oli Osseetiast pärit Venemaa maadleja.
Ta sai vabamaadluses Pekingi olümpiamängudel 55 kg kategoorias pronksmedali ja Londoni olümpiamängudel 60 kg kategoorias hõbemedali. Ta tuli maailmameistriks aastatel 2007, 2009, 2010 ja 2011 ning Euroopa meistriks aastal 2007.
Ta hukkus autoõnnetuses.
Molara saar

Molara on saar Itaalias Sardiinia maakonnas Olbia-Tempio provintsis Olbias. Molara kuulub Sardiinia Molara ja Tavolara saarestikku ("Isole di Tavolara e Molara"). 
Molara, koos Tavolara ja Molarotto saarte, Punta Coda poolsaare ja mitmete väiksemate kaljudega moodustab kaitsealuse merepargi. Kõrgeim tipp, Punta la Guardia on merepinnast 158 meetri kõrgusel.
235. aastal saadeti saarele pagendusse paavst Pontianus koos Hippolytusega. 15. sajandil oli saarel nunnaklooster.
Religioon Armeenias

Kuni 97% armeenlastest on kristlased, kellest enamik on Armeenia Apostliku Kiriku järgijad. Armeenia Apostlik Kirik asutati 1. sajandil pKr ja see sai ka esimeseks kristluse haru esindajaks, millest sai ametlik riigi usund. 
Armeenia on etniliselt homogeenne ning teised mittekristlikud usundid, nagu näiteks Islam ja jezidism on kristluse kõrval vähe esindatud. 2005. aasta põhiseaduse muudatus sätestab Armeenias usuvabaduse ja õiguse valida või muuta oma usku.
Religiooni demograafia.
Armeenia pindala on ligikaudu 30 000 km2, kus elab ligilähedaselt 3 miljonit inimest, kellest umbes 98% on etnilised armeenlased. Nõukogude poliitika tulemusel on Armeenias aktiivseid religiooniaktiviste vähe.
Kuigi erinevad hinnangud teiste religioonide esindajate arvukuse kohta Armeenias varieeruvad palju, on Armeenias lisaks Armeenia Apostliku Kiriku järgijatele veel ka teisi väiksemaid gruppe erinevate religioonide esindajaid: katoliiklasi (180 000), jeziide (40 000), määratlemata "karismaatilisi" kristlasi (22 700), Jehoova tunnistajaid (11 500), Armeenia Evangeelsesse kogukonda kuulujaid (5000), baptiste (2000); mormoone (2000); õigeusulisi (1200); Seitsmenda Päeva Adventistide kogudusse kuulujaid (950); nelipühilisi (700); judaiste (500 kuni 1,000) ja Baha'i usundi järgijaid (rohkem kui 200). Lisaks tegutseb Armeenias ka uuspaganlik liikumine, kelle järgijad kutsuvad ennast hetanistideks. Pole teada palju on Armeenias ateiste.
Jeziidid on kontsentreerunud peamiselt põllumajandus piirkondadesse ümber Aragatsi mäe, Jerevani linnast edela poole. Armeenia katoliiklased elavad põhiliselt Armeenia põhjapoolsetel aladel, enamik judaistidest, mormoonidest, Baha'i usulistest ja ortodokssetest kristlastest elavad riigi pealinnas Jerevanis. Jerevanis asub samuti ka väike moslemite kogukond. 
Riigis on ka aktiivseid välismissionäre.
Molarotto

Molarotto on väike kaljusaar Itaalias Sardiinia maakonnas Olbia-Tempio provintsis Olbias. Molarotto kuulub Travolara saarestikku. 
Molarotto, Tavolara ja Molara saar, Punta Coda poolsaar ning mitu väiksemat kaljut moodustavad kaitsealuse merepargi. Molarotto kõrgeim punkt on merepinnast 51 meetri kõrgusel.
Hingesandid

Hingesandid (ka "hinged") on eesti rahvakultuuris Mulgimaal hingedeajal peresid külastanud külanoored, kes teatud riideid kandes või muul viisil püüdsid jäljendada hingesid (vaime). Hingesandid kandsid tavaliselt valgeid riideid või panid ümber valged linad ning ulgudes või ka vaikides hirmutasid pererahvast.
Käidi mardipäeva ja kadripäeva vahel talust talusse ning igal õhtul mindi uude kohta, nii külastati mitut küla. Mõnel pool toodi söögid-joogid laua peale. Kaasa anti karaskipäts, õunu jms, mõnest kohast ka raha. Kui raha saadi, osteti kompvekke ja präänikuid ning korraldati simman. Mõnes kohas lausa oodati, millal hingesandid tulevad.
Džermuk

Džermuk (armeenia: Ջերմուկ) on Armeenia mägikuurortlinn Vajotsh Dzori maakonna lõunaosas ning jääb maakonna suurimast linnast Jeghegnadzorist 53 km ida poole. 
Linn oli nõukogude ajal populaarne sihtpunkt ning praegugi tuntud oma kuumavee allikate ja mineraalvee poolest. 
Džermukis peetakse ka rahvusvahelisi malevõistlusi.
Hundijaht

Hundijaht on jahipidamine hallhundi tabamiseks. 
Eesti alal on suuri hundijahte peetud 17. ja 19. sajandil. 
Huntide püüdmisel on aegade jooksul kasutatud mitmeid spetsiaalseid vahendeid, nt Eesti alal hundiaeda,
hundiorki, hundivõrku, hundiõnge.
Tänapäeval kasutatakse hundilippe mis pannakse ümber metsa. Hunt ei lähe lippudest läbi kuna lippudel on küljes inimese lõhn ja need on tal täpselt silma kõrgusel. 
Tänu sellele jookseb hunt mööda metsaäärt otse küti (jahimehe) juurde.
Hundijahi lipud hoitakse terve aja toas, et neile jääks juurde inimese lõhn.
Härrastemaja

Härrastemaja oli mõisa peahoone, kus elas mõisniku perekond.
Eesti mõisate peahooned võib arhitektuuristiilide järgi liigitada tinglikult kümnesse kategooriasse: keskaegne kindlustatud mõis, keskaegne puitmõis, vanabalti häärber, renessanss-stiilis ehitis, barokkstiilis ehitis, hilisbarokne ja varaklassitsistlik hoone, klassitsistlik mõisahoone, historitsistlik härrastemaja (sh uusgootika, uusrenessanss, uusbarokk), juugendstiilis hoone ja heimatstiilis ehitis.
Ekslikult on eesti keeles mõisa peamaja ehk härrastemaja kohta öeldud ka häärber, kuid mõisa kontekstis tähendas see siiski mõne mõisateenija elamuks ehitatud eraldi hoonet. Häärberis võis mõisasüdames elada mõisavalitseja, koduõpetaja, kutsar, aidamees, kubjas jne.
Sjoerd Huisman

Sjoerd Huisman (19. juuni 1986 Andijk – 30. detsember 2013 Avenhorn) oli hollandi kiiruisutaja.
2009. aastal võitis ta Hollandi kiiruisutamise maratoni looduslikul jääl.
Tema õde Mariska on samuti kiiruisutaja.
Isola dei Topi

Isola dei Topi (itaalia keeles 'hiirte saar') on väike asustamata kaljusaar Itaalias Toscana maakonnas Livorno provintsis Rio Marinas. Kuni XVI sajandini oli kaartidele saare nimeks märgitud "Brascuola".
Isola dei Topi asub Toscana saarestikus, Türreeni ja Liguuria merd ühendavas Piombino väinas, umbes 300 meetrit Capo Castellost põhjas (Cavos). Saare kõrgeim punkt on merepinnast 33 meetri kõrgusel.
Saar on osa 1996. aastal rajatud Toscana saarestiku rahvuspargist ("Parco nazionale dell'Arcipelago Toscano").
Jaanihein

Jaanihein on hein, mille talurahvas tegi kas vahetult enne jaanipäeva või jaanipäeval. 
Seda heina peeti väga väärtuslikuks ning sellega söödeti näiteks haigeid või poegivaid kariloomi.
Jänesepaelad

Jänesepaelad on jäneste jahtimiseks kasutatavad paelast silmuspüünised. 
Paelad viidi jänese jäljerajale või aiaauku. Paela ots kinnitati näiteks puu külge.
Kaarushark

Kaarushark on väike (kõrgus 15–20 cm) puust hark, mida vanasti kasutati kaarusnööri tegemisel.
Kakk (toit)

Kakk on väike ja õhuke leivake; leiva eelkäija. 
Eesti alal küpsetati kuni 20. sajandi alguseni paistekakke ja katsekakke. 
Eesti rahvakultuuris nimetati kakuks ka tähtpäevadeks tehtud tavandileibu, näiteks jõulu-, karjase-, kosja-, mardikakku.
Gallura

Gallura (gallura murdes "Gaddùra" [ga'ɖːura], sardi keeles "Gallùra") on ajaloolis-geograafiline piirkond Itaalias Sardiinia saare põhjaosas. Gallura hõlmab Maddalena saarestikku.
Gallura 21 vallast 20 asub Olbia-Tempio provintsis ja üks Sassari provintsis (Viddalba). Piirkonnas on Olbia, Tempio Pausania, Arzachena, La Maddalena, Calangianuse, Lurase, Aggiuse, Bortigiadase, Santa Teresa Gallura, Luogosanto, Palau, Aglientu, Trinità d'Agultu e Vignola, Telti, Golfo Aranci, Badesi, Viddalba (SS), Sant'Antonio di Gallura, Loiri Porto San Paolo, San Teodoro ja Budoni vald. Peamised keskused on Olbia, Tempio Pausania ja Arzachena, La Maddalena. Gallura piirneb Anglona, Monteacuto ja Baronie piirkonnaga.
Levon Ananjan

Levon Ananjan (armeenia keeles Լեւոն Անանյան; 13. oktoober 1946 Tavuši maakond – 2. september 2013 Jerevan) oli armeenia ajakirjanik ja tõlkija.
Levon Ananjan lõpetas Jerevani Riikliku Ülikooli filoloogiateaduskonna. Elu jooksul jõudis ta töötada mitmes üleriigilises ajakirjas. Umbes 25 aastat töötas ta väljaandes Garoun. 1990–2001 oli ta Garouni peatoimetaja.
1989 sai ta Armeenia Kirjanike Liidu liikmeks ja 2001 valiti ta kirjanike liidu presidendiks. 
Jerevani Riiklikus Ülikoolis õpetas ta ajakirjandusteaduskonnas ja oli 1974. aastast Armeenia Ajakirjanike Liidu liige. Ta artikleid sotsiaalsetel ja poliitilistel teemadel avaldati riiklikus pressis. 
Ta tõlkis armeenia keelde vene ja inglise keelest. Näiteks tõlkis ta 1986. aastal armeenia keelde Ray Bradbury teose "451⁰ Fahrenheiti".
Kaksiknööp

Kaksiknööp on rahvapärases tekstiilikunstis kaks kõrvuti asuvat või ülestikku liidetud nööpi. Kaksiknööpe kasutati eeskätt särgikaeluste kinnitamisel.
Ahhurjan

Ahhurjani jõgi (armeenia: Ախուրյան; türgi: Arpaçay; vene: Арпачай või Ахурян) on jõgi Lõuna-Kaukaasias. Ahhurjan saab alguse Arphi järvest Armeenias. Jõgi voolab loodusliku riigipiirina osaliselt ka Armeenia ja Türgi vahel ning suubub Bagarani linna lähedal Araksi jõkke, moodustades selle vasakpoolse kõrvalharu. Ahhurjani valgala suurus on umbes 9500 km² ning jõe kogupikkus 186 km.
Ahhurjani idakaldal asub Gjumri, mis on suuruselt teine linn Armeenias. Jõgi voolab mööda ka neljast Armeenia ajaloolisest pealinnast: Anist, Bagaranist, Jervandašatist ja Jerazgavorsist.
Ajalugu.
Kui vallutusplaanidega Bütsantsi sõjavägi saabus 1041. aastal Armeeniasse Širaki maakonda, siis kogunesid Armeenia kindrali Vahram Pahlavouni käsul nende vastu kokku kohalikud Armeenia aadlikud ("nakharar"'id). Vahram valis välja 30 000 jalaväelast ja 20 000 ratsaväelast ning moodustas nendest kolm divisjoni. Nad lõid rünnaku tagasi, kuid lahing kujunes nii raevukaks, et lahingutegevuse käigus valatud veri olevat voolanud Ahhurjani jõkke ning värvinud selle vood punaseks. 
Ahhurjani jõe sillad.
Ahhurjani jõel on mitu keskaegse silla varet. Näiteks sild, mis asus Ani linna lähedal, pärineb arvatavalt 13. sajandist pKr, sest lähedusest leitud kirjutise kohaselt tehti seal 14. sajandi alguses silla juurdepääsurambiga seotud ehitustöid. Silla ainus kaar on nüüdseks kokku kukkunud ning järele on jäänud üksnes kõrged toestusstruktuurid, mis olid võib-olla osaks kindlustatud väravast. 19. sajandi rändurite teatel oli varem silla kõrval ka valvepunkt, kuid praeguseks on see kadunud.
Kurkmelon

Kurkmelon ("Cucumis melo" var. "flexuosus") on meloni alamliigi hariliku meloni teisend.
Klassifikatsioon.
Osa autoreid on liigitanud kurkmeloni omaette liigiks ("Cucumis fructuosus"). Tänapäeval käsitletakse kurkmelonit meloni alamliigi hariliku meloni teisendina.
Viljad.
Kurkmelonil on pikad, lavakurgitaolised viljad. Neid aetakse vahel segi hariliku madukurgi ("Trichosanthes cucumerina") viljadega. 
Kurkmelonit kasvatatakse Türgis, Aasias, Itaalias, Ameerika Ühendriikides, Sudaanis, Egiptuses, Põhja-Aafrikas ja Armeenias. 
Vilju tarvitatakse söögiks koos koorega.
Figarolo

Figarolo on saar Itaalias Türreeni mere Olbia lahes Golfo Aranci (sardi keeles "Figari") juures Kirde-Sardiinias (Gallura).
Surnaa

Surnaa (türgi: "zurna"; kurdi: "zirne"; armeenia: Զուրնա, "zurna"; gruusia: ზურნა, "zourna") on peamiselt Türgis ja Türgit ümbritsevates maades levinud muusikainstrument. 
Surnaa on topeltlesthuulikuga ja lehtrikujuliselt lõppeva toruga puhkpill, mis kuulub koos oma mitmete varieteetidega suurde Põhja-Aafrikast Lähis-Idani ja Kesk-Aasiast ning Indiast kuni Ida-Aasiani levinud lehteroboede gruppi.
Ara Yaralyan

Ara Yaralyan (sündinud 12. oktoobril 1973 Armeenias) on Eesti džässmuusik , kontrabassimängija, helilooja ja õpetaja. 
Armeenia päritolu kontrabassivirtuoos Ara Yaralyan on õppinud Metropolia ülikoolis Soomes ja Eesti Muusika- ja Teatriakadeemias. Ta on teinud koostööd selliste rahvusvaheliselt tuntud muusikutega nagu Kari Ikonen, Vardan Ovsepian, Vahagn Hayrapetyan, Ingrid Jensen, Andre Fernandes, Datevik Hovhanesyan, Verneri Pohjola jt. Lisaks loomingulisele tegevusele õpetab Ara Yaralyan Eesti noori muusikuid. Kitarrist Jaak Sooäär, kes on Ara Yaralyaniga koos mänginud aastaid ning salvestanud koos Ara ja Markku Ounaskariga mitu albumit, meenutab: „Meie koostöö on olnud väga viljakas. Lisaks erakordsele tehnilisele võimekusele on Ara väga musikaalne, meloodiline bassist, kes pakub alati välja huvitavaid ideid, mis inspireerivad teisi ansambliliikmeid muusikalisele vestlusele. See omakorda viib tihti ansambli musikaalsuse ning energia uutesse kõrgustesse ja trajektooridele.“ 
Salvestised.
Helisalvestistel on jäädvustatud džässmuusika, kui pole märgitud teisiti.
M-209

M-209 (USA mereväe kasutatava nimega CSP-1500, tootja nimetusega C-38) on kaasaskantav mehaaniline aparaat tekstide šifreerimiseks, mida kasutas USA armee põhiliselt teises maailmasõjas, kuid mis jäi kasutusse kuni Korea sõja lõpuni.
Aparaadi konstrueeris Rootsi krüptograaf Boris Hagelin 1939. aastal ja see oli sama autori varasema seadme C-36 edasiarendus.
Mõõtmetelt oli see 83×140×178 mm.
Boris Hagelin

Boris Caesar Wilhelm Hagelin (2. juuli 1892 Jelizatvepoli kubermang, Venemaa keisririik (tänapäeval Aserbaidžaan) – 7. september 1983 Zug, Šveits) oli rootsi ärimees ja krüptograaf, mitme šifreerimismasina leiutaja. Hagelin konstrueeris masinad B-21, C-36, M-209 ja C-52.
Hagelini isa töötas Nobeli ettevõtte heaks Bakuus. Poeg saadeti Rootsi, kus ta õppis algul Lundsbergi internaatkoolis ja pärast Kuninglikus Tehnoloogiainstituudis. Perekond naasis Rootsi pärast 1917. aasta revolutsioone Venemaal.
Hagelini isa oli investeerinud Arvid Gerhard Dammi ettevõttesse A.B. Cryptograph ning Boris asus sinna tööle, et perekonna investeeringul silma peal hoida. 1925. aastal võttis Boris firma juhtimise üle.
Teise maailmasõja alguses asus Hagelin elama Šveitsi ning asutas seal Crypto AG, mis tegutseb edukalt siiani. Ettevõttel läks hästi ja Hagelinist sai peagi miljonär.
Margot Robbie

Margot Elise Robbie (sündinud 2. juulil 1990 Dalbyis) on Austraalia näitleja. Ta on olnud korra nomineeritud Oscarile ja kolm korda BAFTA auhinnale. 2017. aastal valis ajakiri Time ta maailma saja mõjukaima inimese hulka.
Robbie sündis ja kasvas üles Queenslandi osariigis Dalbys ja õppis Somerseti kolledžis teatrikunsti. 
Ta alustas näitlemist 2000. aastate esimese kümnendi lõpus ja mängis aastatel 2008–2011 Austraalia seriaalis "Naabrid". 
2013. aastal mängis ta kõrvalosa filmis "Ainult aja küsimus" ning 2014. aastal saavutas suurema tuntuse, kui mängis koos Leonardo DiCaprioga peaosa filmis "Wall Streeti hunt".
2016. aastal mängis ta filmis "Tarzani legend". 2017. aastal kehastas ta iluuisutajat Tonya Hardingut filmis "Mina, Tonya", mille eest sai Oscari nominatsiooni parima naisosatäitja kategoorias. 2018. aastal kehastas ta Inglise kuningannat Elizabeth I filmis "Mary, šotlaste kuninganna" ja oli nomineeritud BAFTA auhinnale parima naisosatäitja kategoorias.
Kanepipiim

Kanepipiim (murdekeeles ka: "kanepileem") on kanepijahust või puruks tehtud kanepiseemnetest ja veest tehtud valge piimjas vedelik. 
Kanepipiima kasutati 20. sajandi alguseni Eestis piima aseainena. Eeskätt tarvitati seda Kagu-Eestis, vähem Lõuna- ja Ida-Eestis.
Hor Virap

Hor Virap (armeenia: Խոր Վիրապ, "sügav kaev") on Armeenia Apostliku Kiriku klooster, mis asub Armeenias Ararati maakonnas Türgi piiri lähedal, ligikaudu 8 km Artašatist lõunas. Kloostris asus teoloogiline seminar ja see oli Armeenia katoliiklaste residentsiks. 
Hor Virapi klooster on tuntud selle poolest, et kunagine Armeenia kuningas Tiridades III hoidis seal 13 aastat vangistuses Grigor Lusavorichi, kes sai hiljem tuntuks kui Gregor Valgustaja. Grigorist sai hiljem kuninga religioosne mentor ning nad juhtisid koos ristiusustamistegevust Armeenias, mille tulemusel sai Armeeniast aastal 301 esimene riik maailmas, kes kuulutas kristluse oma ametlikuks riigi usuks.
Hor Virap ja seal asuv Püha Astvatsatsini (Püha Jumalaema) kirik on tõenäoliselt kõige enam külastatud palverännaku sihtpunkt Armeenias.
Asukoht.
Hor Virap asub Phokhr Vedi külas kivisel künkal. Armeenia pealinn ja ühtlasi ka riigi suurim linn Jerevan jääb Hor Virapi kloostrist 30 km põhja poole. Klooster asub umbes 100 m kaugusel Türgi-Armeenia piirist. Piiritsooni valvavad sõjaväelased.
Kloostri ümbruses Ararati tasandikul on heinamaad ja viinamarjaistandused. Läheduses voolab Arasi jõgi ja kloostrist on vaade Ararati mäele.
Karjaaed

Karjaaed (Harjumaal "tara", "taraaed", lõunaeesti murretes "tahr", "tahraid") oli vanasti veiselauda ees olnud aiaga piiratud ala. 
Karjaaeda tunti kogu Eesti alal, vähem ehitati neid Saaremaal ja Lääne-Eestis, kus kasutati rohkem suvelautu. 
Loomade hoidmine karjaaias lõppes Eestis 20. sajandi alguses.
Karjane

Karjane ehk karjus (ka karjalaps, karjapoiss või karjatüdruk) on karjamaal loomakarja valvaja; see on ülesanne, mida usaldati ka lastele. 
Eesti alal oli enne talude kruntimist 19. sajandi II poolel kogu küla kari ühisel karjamaal, mida valvas palgatud külakarjane. 
Pärast talude kruntimist hakkas karjaseamet kaduma. 
Nõukogude aja kollektiviseerimise oludes tekkis taas karjaseamet.
Karjapillid.
Karja ajamise ja valvamise töö jättis vahel aega ka kõrvaliste tegevustega tegelemiseks. Nii valmistasid karjapoisid käepärast olevast materjalist lihtsaid pille nii ajaviitmiseks kui ka karja ajamise hõlbustamiseks. 
Karjapoiss kultuuriloos.
Eesti muinasjuttudest pärit fraasi "Karjapoiss on kuningas" on kasutatud eesti kultuuriloos väga paljude teoste pealkirjana.
Näiteks 2016. aasta oktoobris jõudis NUKU teatri lavastus "Karjapoiss on kuningas" 650. mängukorrani (lavastus esietendus 17. juunil 1981). See on eesti teatri ajaloos kõige kauem järjest mängitud lavastus. Rahvaluuleainelise lavastuse, kus kaks karjapoissi ajaviiteks muinasjutte vestavad, rahvalaule esitavad ja loodushääli jäljendavad, lavastas Nukuteatri kunagine peanäitejuht Rein Agur.
Arsen Tšhilingarjan

Arsen Tšhilingarjan (armeenia keeles Արսեն Չիլինգարյան; 12. oktoober 1965 Jerevan – 14. mai 2013 Grenoble) oli armeenia jalgpallur.
Ta tegi kaitsjana debüüdi 1984. aastal FC Ararat Jerevanis ning juhtis Armeenias mitut jalgpalliklubi. 
Ta suri Prantsusmaal pärast pikka haigust.
Kartulikoobas

Kartulikoobas oli vanasti maa sisse kaevatud kartulihoidla. Kartulikoopa pikkus oli 2,3 m, laius ja sügavus mõlemad 1,5 m.
Eestis olid need 19. sajandil laialdaselt kasutusel lõunaosas, eriti Kagu-Eestis. 20. sajandi algul tulid kartulikoobaste asemel kasutusele kartulikeldrid.
Arevahhatšh

Arevahhatšh (armeenia keeles արեւախաչ, 'päikeserist'), ka paterazmahhatšh (պատերազմախաչ, 'sõjarist'), kerhatšh (կեռխաչ, 'haakrist') või armeenia igavikusümbol (հավերժության հայկական նշան), on üks vanimaid ja levinumaid svastikasarnaseid märke Armeenias, Armeenia rahvussümboleid. Sümbol on seotud ka Armeenia kristliku kultuuriga, olles eelkristlikust kultuurist järk-järgult kristlikusse üle võetud.
Päritolu ja tähendus.
Vanimad svastikasarnased sümbolid Armeenias pärinevad neoliitikumist (u 7000–5000 eKr). "Arevahhatšh" sümboliseerib Päikest ja sellega seotult valgust, jõukust, rõõmu, õnne ja igavest taevast elu. Alates 5. sajandist ilmus sümbol Armeenia steelidele, hiljem sai osaks "hatškarite ehk Armeenia ristikivide sümboolikast. Lisaks võib "arevahhatšhi leida kirikuseintelt, hauakividelt ja teistelt monumentidelt. Seda sümbolit kasutati muistses Armeenias relvadel, igapäevastel esemetel, riietel, lippudel.
Tänapäeval kasutatakse "arevahhatšh"'i Armeenia valitsusasutuste logodel ning ka näiteks mälestusmüntidel, samuti kasutavad seda mitteriiklikud organisatsioonid ja uuspaganlikud liikumised.
"Arevahhatšh"'i võib sageli leida kivisse raiutuna Armeenia mägismaalt.
Kartulituba

Kartulituba (Saaremaal: "tuhlistuba") oli endisaegne väike palkseintega köetav hoone, kus hoiti kartuleid.
Eestis olid kartulitoad tuntud Lääne-Saaremaal, kus neid hakati ehitama 19. sajandi algusest.
Olli Määttä

Olli Määttä (sündinud 22. augustil 1994 Jyväskyläs) on Soome jäähokimängija, kes mängib NHL-i klubis Detroit Red Wings kaitsjana.
Põhja-Ameerikasse suundus Määttä 2011. aastal, mängides seejärel kaks hooaega Ontario Hockey League'i klubis London Knights.
2012. aastal valis Pittsburgh Penguinsi ta NHL-i "draft"is 22. valikuna. Penguinsis mängis ta aastatel 2013–2019 kokku kuus hooaega. Aastatel 2016 ja 2017 võitis ta Penguinsiga Stanley karika.
Hooajal 2019–20 mängis ta Chicago Blackhawksis. 2020. aasta oktoobris siirdus ta Los Angeles Kingsi, kus mängis kaks hooaega.
2022. aasta juulis sõlmis ta üheaastase lepingu Detroit Red Wingsiga.
2014. aasta taliolümpiamängudel võitis ta Soome jäähokikoondisega pronksmedali. 2021. aasta maailmameistrivõistlustel võitis ta hõbemedali.
Küpresside saar

Küpresside saar (itaalia keeles "Isola dei Cipressi") on saar Põhja-Itaalias Como provintsis Pusiano järves.
Ovaalse kujuga saar on saanud nime saarel kasvavate küpresside järgi. Umbes 130 puust mõne vanust loetakse sajanditega. Saarele pääseb paadiga Bosisio Parini kailt.
Minevikus on saarel teiste seas elanud Itaalia asekuningas Eugène de Beauharnais. Praegusel ajal on saar Milano Gavazzide perekonna valduses. Loomasõbrast Gerolamo Gavazzi on rajanud saarele omalaadi eraloomaaia.
Garni tempel

Garni tempel (armeenia: Գառնիի հեթանոսական տաճար) on teisest sajandist pKr pärinev hellenistlik tempel Armeenias, Garni linna lähedal.
See on ainus mittekristlik tempel Armeenias, mis on üle elanud ristiusustamise.
Erinevalt teistest Kreeka-Rooma templitest on see tehtud basaldist.
Erinevad kirjalikud ülestähendused ja märked vanadel müntidel viitavad selle templi ehitusaja alguseks 115 pKr. Samas on välja käidud ka teisi võimalikke ehitusaegu.
1386. aastal rüüstasid templit Timuri väed. 1679 kannatas ehitis tugevalt maavärinas ja seisis sealt alates rusudes. Tempel taastati 1969–1975.
Arvatavalt püstitati see zoroastristlikule jumalusele Mihrile.
&lt;br&gt;
Hakeem Olajuwon

Hakeem Abdul Olajuwon (sündinud 21. jaanuaril 1963 Lagoses) on Nigeeriast pärit endine elukutseline korvpallur, kes mängis korvpalliliigas NBA kokku 18 hooaega, neist enamiku Houston Rocketsis.
NBA karjäär.
1984. aasta NBA "draft"'i esimese valikuna Houston Rocketsi ridadesse pääsenud Olajuwon mängis Houstonis 17 hooaega, juhtides Rocketsi 1994. ja 1995. aastal ka NBA meistriks, kui finaalseerias alistati vastavalt Patrick Ewing ja New York Knicks ning Shaquille O'Neal ja Orlando Magic.
Viimase hooaja Toronto Raptorsi rivistuses veetnud Olajuwon viskas pika karjääri jooksul kokku 26 946 punkti (keskmiselt 21,6 mängus), kogus 13 747 lauapalli (11,1 mängus) ja blokeeris 3830 vastase viset (3,1 mängus). Olajuwon on blokeeritud visete koguarvult (3830) NBA läbi aegade parim, talle järgnevad Dikembe Mutombo (3289) ja Kareem Abdul-Jabbar (3189).
Huvitavat.
Olajuwon on üks neljast mängijast, kes on NBA mängus ametlikult kirja saanud nelikduubli. 29. märtsil 1990. aastal Houston Rocketsi 120 : 94 võidumängus Milwaukee Bucksi üle jäi Olajuwoni arvele 18 punkti, 16 lauapalli, 10 resultatiivset söötu ja 11 viskeblokeeringut.
Vaata ka.
NBA drafti esimeste valikute loend
Phokhr Vedi

Phokhr Vedi (armeenia Փոքր Վեդի) on küla Armeenias Ararati maakonnas Türgi piiri ääres.
Külas on Hor Virapi klooster.
Torp

Torp on endisaegne riidest tehtud peakott, millega hobusele kaera anti.
Peyton Manning

Peyton Williams Manning (sündinud 24. märtsil 1976 New Orleansis) on USA Ameerika jalgpalli mängija. Ta mängib 2012. aastast alates NFLi meeskonnas Denver Broncos mängujuhina.
1998. aastal valis Indianapolis Colts ta NFLi "draft"'is esimesena. Aastatel 1998–2011 oli ta Coltsi mängujuht.
Ka tema isa Archie Manning on NFL-is mänginud mängujuht. Samal positsioonil mängib New York Giantsis Peytoni noorem vend Eli Manning.
Hädaleib

Hädaleib oli vanasti ikalduse- ja näljaajal tehtud leiva asendaja, mille leivaviljas oli hulgaliselt mitmeid taimi, sh samblaid.
Hällilaul

Hällilaul on hällis olevale lapsele kellegi poolt (nt ema, vanaema) lauldud laul.
Eesti rahvakultuuris arvati, et hällilauluga kaitstakse last halbade jõudude eest. Samuti levis uskumus, et hällilauluga saab lapse elukäiku mõjutada soovitud suunas. Hilisemal ajal on hällilapsele laulmise eesmärk olnud eeskätt uinutamine.
Anglona

Anglona on ajalooline piirkond Itaalias Sardiinia saare põhjaosas Sassari provintsis. 
Anglona piirneb põhjas Asinara lahega, idas Coghinase jõega, lõunas Sassu mäega ning läänes Silise jõe ja Pilosu mäega. Ta naaberpiirkonnad on Romangia, Sassarese, Gallura ja Monteacuto.
Piirkonna pindala on 481,50 km² ja elanike arv 23 565.
Omavalitsusüksused.
Anglonas asub 12 valda ("comune").
Karutantsitaja

Karutantsitaja on endisaegne dresseeritud karuga etendusi andnud rändartist. 
Euroopas olid need rändartistid 19. sajandini laialdaselt tuntud. 
Peamiselt venelastest karutantsitajaid liikus Eesti alalgi, kus nad käisid etendusi andmas külades ja laatadel.
Kasemahl

Kasemahl on kaselt kevadel saadav joodav vedelik. 
Eestis võetakse kaskedelt mahla ka tänapäeval, kuid 19. sajandil tehti seda igas talus. 
Kasemahla kättesaamiseks tehti kase tüvesse auk, kuhu löödi sisse puust mahlatila.
Rudolf Holsti

Eino Rudolf Woldemar Holsti (8. oktoober 1881 Jyväskylä, Soome – 4. august 1945 Palo Alto, California, USA) oli Soome poliitik, ajakirjanik ja diplomaat, hariduselt filosoofiadoktor. 
Ta oli Soome välisminister 1919–1922 ja 1937–1938, senaator 1917 ja parlamendiliige 1914–1923. Holsti kuulus Noorsoomlaste parteisse (hiljem Rahvuslik Eduerakond). 1918–1940 oli ta mitmesugustes diplomaatilistes ametites, sealhulgas esindas Soomet Rahvasteliidus ning oli Soome saadik Eestis 1923–1927.
Tema põrm on maetud Helsingi Hietaniemi kalmistule.
Denver Broncos

Denver Broncos on Ameerika Ühendriikide Ameerika jalgpalli liigas NFL mängiv meeskond. Tema kodulinn on Denver ja kodustaadion Mile High' staadion.
Meeskond mängib konverentsi AFC Läänedivisjonis koos Kansas City Chiefsi, Los Angeles Chargersi ja Oakland Raidersiga. 
Meeskonna värvid on oranž ja tumesinine. Meeskonna logo kujutab metsikut hobust.
Denveri mängujuht on alates 2019. aastast Joe Flacco.
Liiga meistriks on Broncos tulnud kolm korda (1997, 1998 ja 2015). Oma konverentsi meistriks on meeskond tulnud aastatel 1977, 1986, 1987, 1989, 1997, 1998, 2013, 2015 ning divisjoni meistriks aastatel 1977, 1978, 1984, 1986, 1987, 1989, 1991, 1996, 1998, 2005, 2011, 2012, 2013, 2014, 2015.
Sevani rahvuspark

Sevani rahvuspark on rahvuspark Armeenias Gegharkhunikhi maakonnas. See asutati 1978. aastal Sevani järve ja selle ümbruse kaitseks.
Rahvuspark kuulub Armeenia looduskaitseministeeriumi haldusalasse. Pargis asub uurimiskeskus, kus jälgitakse ökosüsteeme ja rakendatakse kaitsemeetmeid. Kalapüük on rahvuspargis lubatud vaid erilubadega. 
Tänapäeval on Armeenias vaid kaks rahvusparki, lisaks Sevanile on seal Dilidžani rahvuspark.
Sevani rahvuspargi loomastikust ei ole veel teaduslikku ülevaadet. Levinumate imetajate seas on hunt, šaakal, rebane, nugis, metskass, jänes ja pisinärilised. Pargis leidub mitmesuguseid roomajaid: sisalikulisi ("Darevskia unisexualis", "Lacerta nairensis", "Darevskia rostombekovi", "Darevskia armeniaca") ja madusid (harilik nastik, harilik silenastik, "Vipera eriwanensis") ning mageveekalu, sh Armeenia punasesse raamatusse kantud Sevani lõhet ("Salmo ischchan").
Alex Smith

Alexander Douglas Smith (sündinud 7. mail 1984 Bremertonis) on USA Ameerika jalgpalli mängija. Ta mängib 2013. aastast alates NFLi meeskonnas Kansas City Chiefs mängujuhina.
Aastal 2005 valis San Francisco 49ers ta NFLi "draft"'is esimesena.
Dilidžani rahvuspark

Dilidžani rahvuspark on rahvuspark Armeenias Tavuši maakonnas. See asutati 1958. aastal looduskaitsealana Dilidžani ja Kuibõševi metsamajandite baasil ning muudeti 2002. aastal rahvuspargiks.
Kirde-Armeenias paikneva rahvuspargi pindala on 24 000 hektarit. Park on tuntud metsade, liigirikkuse, ravitoimega mineraalveeallikate, loodus- ja kultuurimälestiste poolest. Dilidžan on üks kahest Armeenia rahvuspargist, teine on Sevani rahvuspark.
Parki jäävad Pambaki, Areguni, Miapori, Idževani (Kaeni) ja Halabi mäeahelikud, mille kõrgus on 1070–2300 meetrit üle merepinna. Sellest kõrgemal paiknevad mägisniidud ei kuulu rahvusparki. Läbi rahvuspargi jookseb Aghstevi jõgi koos lisajõgede Hovadžuri, Štoganadžuri, Bldani, Hagartsini ja Getikiga. Samuti on Dilidžanis kaks suurt - Parzi järv ja Trkalitš - ning mitu väiksemat järve.
Kultuurimälestistest asuvad Dilidžani rahvuspargis Hagartsini klooster (10.-13. sajand), Gošavanki klooster (12.-13. sajand), Juhtak Vanki klooster (11.-13. sajand), Matosavanki klooster (10.-13. sajand) ning Ahnabati kirik (11. sajand).
Raffi Hovhannisjan

Raffi Hovhannisjan (ka Raffi K. Hovannisian, armeenia keeles Րաֆֆի Հովհաննիսյան; sündinud 20. novembril 1959 Fresnos California osariigis) on USA-s sündinud Armeenia poliitik, Armeenia esimene välisminister ning endise suurima opositsioonierakonna Pärandipartei asutaja ja juht.
Hovhannisjan on Armeenia genotsiidis ellujäänud emigrantide järeltulija. Tema isa on Richard Hovhannisjan, Armeenia ja Lähis-Ida ajaloo professor California Ülikoolis Los Angeleses, ja ema Vartiter Hovhannisjan, MD. 1990. aastal kolis ta koos perega Armeeniasse. 1991. aastal määras president Levon Ter-Petrosjan ta vastsündinud Armeenia Vabariigi esimeseks välisministriks. 16. oktoobril 1992 oli ta sunnitud tagasi astuma, kuna tema ja president Ter-Petrosjani vahel valitses erimeelsus Armeenia välispoliitika suhtes.
2001. aastal loobus Hovhannisjan USA kodakondsusest ja 2002. aastal rajas ta Pärandipartei. 2007. aasta parlamendivalimistel kogus see 6% häältest, saades 7 kohta 131-liikmelises Rahvuskogus. 2008. aasta presidendivalimistel toetas Pärandipartei opositsiooni põhikandidaati, ekspresident Levon Ter-Petrosjani, ehkki parteikongressil hääletas Hovhannisjan selle otsuse vastu. 2012. aasta parlamendivalimistel, mille tulemusi opositsiooniparteid ei tunnustanud, sai Pärandipartei 5 kohta.
2013. aasta presidendivalimistel oli Hovhannisjan üks seitsmest kandidaadist ja tuli 37%-ga häältest teiseks. Ta väitis, et valimistulemusi võltsiti, ning kuulutas ennast võitjaks. Järgnenud meeleavalduste ajal kutsus ta president Sarkisjani üles aktsepteerima "rahva võitu" ja tagasi astuma.
Kiliikia Armeenia kuningriik

Kiliikia Armeenia kuningriik (keskarmeenia keeles Կիլիկիոյ Հայոց Թագաւորութիւն "Kilikioj Hajotsh Thagavoruthjun") oli sõltumatu kuningriik kõrgkeskaegses Väike-Aasias, mille rajasid Armeenia põgenikud pärast seldžukkide sissetungi Armeeniasse.
Riik asus kaugel Armeenia mägismaast ja ei olnud seotud varasema Armeenia kuningriigiga. See paiknes Kiliikias, Alexandretta lahe loodeosas tänapäeva Lõuna-Türgis. Kiliikia Armeenia kuningriik püsis 1198–1375. Riigi esimene kuningas (1198/1199–1219) oli Levon I, kellel olid sugulussidemed läbi abielu Lusignani dünastiast Küprose kuninga Amaury II de Lusignaniga. 
Rumi Seldžukkide sultan Kaykaus vallutas aastal 1214 Sinopi ja tegi Trapezundi keisririigi oma vasalliks ning vallutas aastal 1218 Kiliikia Armeenia kuningriigi.
1243. aastal purustas Baiju mongoli vägedega Köse Dagi lahingus sultanaadi väed ning Rumi sultanaadist sai mongoli Hulagiidide vasallriik.
Lähis-Ida Lusignanide dünastia arendasid suhteid Hethumiididega, kellelt nad 14. sajandi keskpaigas pärisid ja valitsesid aastatel 1342-1375 Kiliikia Armeenia kuningriiki, kui Levon III tütre Isabella poeg, Guy (Guillaume) de Lusignan sai Constantin II-na kuningaks (1342-1344). Lusignanide dünastia valitses riiki kuni selle hävinguni.
Taiwani Luterlik Kirik

Taiwani Luteri Kirik (台灣信義會) on üks kuuest Hiina Vabariigi kontrollitaval maa-alal tegutsevast luteri kirikust.
Kirik on asutatud 1. novembril 1954, tal on 40 kogudust ja 11 422 ristitud liiget.
Piiskop on alates 2008. aastast Chen Chih-Hung.
Baronie

Baronìe (sardi keeles "Sa Baronia") on ajalooline piirkond Itaalias Sardiinia saare kirdeosas Nuoro provintsis.
Piirkonnas on üheksa valda: Galtellì, Irgoli, Loculi, Lodè, Onifai, Orosei, Posada, Siniscola ja Torpè. Baronìe piirneb Gallura, Monteacuto ja Barbagia di Nuoro piirkonnaga.
Peamised keskused on Siniscola ja Orosei.
Barbagia di Nuoro

Barbagia di Nuoro (ka "Nuorese", murretes "Su Nugorèsu, Su Nuorèsu") on ajalooline piirkond Itaalias Sardiinia saare kirdeosas.
Piirkonnas on kümme Nuoro provintsi valda: Bitti, Lula, Nuoro, Onanì, Oniferi, Orani, Orotelli, Orune, Osidda ja Ottana. Barbagia di Nuoro piirneb Baronie, Montacuto, Gocèano, Marghine, Barbagia di Ollolai ja Ogliastra piirkonnaga.
Ogliastra

Ogliastra (ka "Nuorese", sardi keeles "Ollastra" või "Ozzastra") on ajaloolis-geograafiline piirkond Itaalias Sardiinia saare idaosas (minevikus tuntud ka kui "Barbagia Trigònia").
Piirkonnas on 21 Ogliastra provintsi valda: Arzana, Bari Sardo, Baunei, Cardedu, Elini, Gairo, Girasole, Ilbono, Jerzu, Lanusei, Loceri, Lotzorai, Osini, Perdasdefogu, Talana, Tertenia, Tortolì, Triei, Ulassai, Urzulei ja Villagrande Strisaili. Ogliastra piirneb Barbagia di Nuoro, Barbagia di Ollolai, Mandrolisai, Barbagia di Belvì, Barbagia di Seùlo, Trexenta, Sarrabus-Gerrei ja Quirra piirkonnaga.
Smbataberd

Smbataberd (armeenia Սմբատաբերդ) on linnus Armeenias Vajotsh Dzori maakonnas Artabujnki ja Jeghegise küla vahelisel mäeharjal.
Smbataberd on ehitatud looduslikult väga hästi kindlustatud kohta: lõunast ja kolmest küljest piiravad seda kõrged kaljud. Linnuse kaitsevall koos tornidega on siiani säilinud suhteliselt hästi ja puutumatuna. 
Tõenäoliselt ehitati Smbataberd 5. sajandi paiku pKr, kuid seda täiustati ja kindlustati tugevamalt 9. ja 10. sajandi jooksul.
Rahvuskogu 25. valimisringkond

Rahvuskogu 25. valimisringkond asus Läänemaal, sinna kuulusid Vigala, Velise, Haimre, Märjamaa, Luiste, Sipa ja Sooniste vald.
Kandideerisid Eduard Arnover (seltskondliku komitee kandidaat) ja Aleksander Järbach. Kuna Aleksander Järbachi esitamiskirjal puudus kohaliku omavalitsuse dokument kandidaadi hääleõiguslikkuse ja vanuse kohta, tema kandidatuur tühistati 17. novembril 1936 Valimiste Peakomitee poolt. Ainus kandidaat Eduard Arnover tunnistati Rahvuskogu liikmeks ilma valimisi korraldamata.
Saue vald (Keila kihelkond)

Saue vald (saksa keeles "Gemeinde Friedrichshof") oli vald Keila kihelkonnas Harjumaal. Vallamaja asus Saue külas.
1921. aastal eraldati vallast Saku vald.
1939. aasta valdade reformiga läks valla maa-ala tervikuna uue Saue valla koosseisu.
Aru vald (Karja kihelkond)

Aru vald (saksa keeles "Gemeinde Arromois") oli vald Karja kihelkonnas Saaremaal aastail 1866–1892.
Aru vald (Nõo kihelkond)

Aru vald (saksa keeles "Gemeinde Arrohof") oli vald Nõo kihelkonnas Tartumaal. Vallamaja asus tänapäeva Vahessaare külas.
Aru vald oli eravald, mille hingekirjas oli 1882. aastal 1230 inimest.
Vallas asus Aru mõis.
Vallas sündisid Eesti vanim inimene Maria Tomson, põllumajandusteadlane Richard Toomre, loomaarst Karl Taagepera, vaimulik Peeter Kohandi, poliitik Karl Hellat, metsateadlane Harry Paal, aiandusagronoom Väino Pallum, pedagoog Aleksander Raudsepp, arst Aleksander Koskel.
1891. aastal liideti Aru vald Meeri vallaga.
1939. aasta valdade reformiga arvati valla maa-ala Konguta valla koosseisu.
Meeri vald

Meeri vald (saksa keeles "Gemeinde Meyershof") oli vald Nõo kihelkonnas Tartumaal. Vallamaja asus Tõravere külas.
Vallas sündisid Hugo Salasoo, Verner Jürman, Arthur Paal, Johannes Riives, Leho Lumiste, Elar Kuus.
1939. aasta valdade reformiga jaotati Meeri valla maa-ala kolme valla vahel: suurem osa läks Nõo valda, Verevi küla läks Konguta valda, Kulbilohu piirkond ja Peedu, Pirnaku, Kulbimäe ja Kulbilohu talude piirkond Elva valla koosseisu.
Argaaniapuu

Argaaniapuu ("Argania spinosa") on sapotillipuuliste sugukonda kuuluv puu, argaaniapuu perekonna ainus liik.
Levila ja kasvutingimused.
Argaaniapuu kasvab endeemsena Maroko edelaosa poolkõrbes ja Alžeeria lääneosas Tindoufi ümbruses. Kunagi oli argaaniapuu levinud kogu Põhja-Aafrikas, kuid nüüd on puu umbes 2,5 miljoni hektarine levila arvatud UNESCO biosfäärikaitseala koosseisu.
Argaaniapuul on kuni 30 meetri sügavusele ulatuv juurestik ja muu hulgas tänu sellele on ta hästi kohanenud kuiva kliimaga, sealhulgas pikaajalise põuaga. Ta talub hästi kuumust ja on pinnase suhtes vähenõudlik. Puul on tähtis roll pinnase erosiooni takistamises ja kõrbestumise leviku piiramises.
Puu elab 150–200 aasta vanuseks.
Välimus.
Puu kasvab 8–10 meetri kõrguseks. Tüvi on sageli mitmeharuline ning väändunud ja sõlmiline. See muudab elu lihtsamaks kodukitsedel, kes armastavad puu otsas lehtede ja viljadega maiustamas käia.
Oksad on ogalised, lehed on ovaalsed, 2–4 cm pikkused. 
Puu õitseb aprillis. Õied on väiksed ja kollakasrohelised, viie kroonlehega. 
Vili on 2–4 cm pikkune ja 1,5–3 cm laiune. Vilja südamikus on väga kõva koorega pähkel, mis sisaldab 1–3 õlirikast mandlikujulist seemet. Pähklit ümbritseb lihakas viljasein ja paks koor. Roheline vili muutub valmides kollaseks ja lõpuks kuivab pealiskiht punakaspruuniks koorikuks. Juulis ja augustis kukub vili puu otsast alla. Kitsed suudavad seedida üksnes vilja mahlakat osa, kõvad pähklid väljuvad tervetena ja kohalikud korjavad need hiljem kokku, et neist õli valmistada.
Kasutamine.
Argaaniapuu seemnetest valmistatakse argaaniaõli, mis on väärtuslik tooraine nii toiduainete-, kosmeetika- kui ka farmaatsiatööstusele.
Puitu on kasutatud kütteks ja tarbeesemete valmistamises. Kütteks kasutatakse ka seemnekestasid.
Õlipressimise jääke kasutatakse loomasöödana.
Argaaniaõli tootmine on Maroko lõunaosa elanike oluline elatusallikas. Varem valmistati õli oma majapidamises ja müüdi eraviisiliselt. Nüüd aga on tootmine koondunud kooperatiividesse, kus töötavad naised. See on paljudes piirkondades naiste jaoks ainuke võimalus töötada väljaspool kodu ja raha teenida.
Lõhelased

Lõhelased ("Salmonidae") on luukalade sugukond.
Klassifikatsioon.
Lõhelaste sugukonda klassifitseeritakse järgmised kiiruimsete alamsugukonnad:
Juurpuu

Juurpuu (Lõuna-Eestis "jugu, "Häädemeestel ja Kihnus" kambakas") on koos juurega võetud puu oksaharud, mida talurahvakultuuris kasutati kõverate asjade valmistamisel. Nendeks asjadeks võisid olla rangipuud, paatide juurkaared.
Lõhelised

Lõhelised ("Salmoniformes") on luukalade selts.
Klassifikatsioon.
Lõheliste seltsi klassifitseeritakse üks luukalade sugukond:
Tuur (tööriist)

Tuur (ka: "jäätuur") on ümmargusest puuvarrest ja varre otsa liidetud raudterast talipüügiriist, millega vanasti tehti jää sisse auke.
Kaevekepp

Kaevekepp on otsast teritatud kepp, mida vanasti kasutati nt mugulate väljakaevamiseks, mulla kobestamiseks. Kaevekepp on labida eelkäija.
Lõhe (perekond)

Lõhe ("Salmo") ehk väärislõhe ehk pärislõhe on luukalade perekond.
Klassifikatsioon.
Lõhe perekonda klassifitseeritakse järgmised luukalade liigid:
Surnud 2014

"Sellel leheküljel on loetletud 2014. aastal surnud tuntud inimesi ja loomi.
Aleksandr Gortšakov

Vürst (aastast 1871 hiilguslik vürst) Aleksandr Mihhailovitš Gortšakov (vene keeles "Александр Михайлович Горчаков") (4. juuni (ukj 15. juuni) 1798 Taebla mõis – 27. veebruar (ukj 11. märts) 1883 Baden-Baden) oli Venemaa Keisririigi diplomaat ja riigitegelane, riigikantsler.
Mälestuse jäädvustamine.
2010. aastal asutas Venemaa president Dmitri Medvedev Aleksandr Gortšakovi nimelise fondi avaliku diplomaatia toetuseks. Fond hakkas tegutsema välisministeeriumi haldusalas ning selle eesmärgiks on toetada valitsusväliste organisatsioonide osalemist rahvusvahelises koostöös.
Kaluriküla

Kaluriküla on külatüüp, mida iseloomustab elumajade paiknemine piki rannikut, kusjuures merepoolsesse külge jäid paadisadamad ja võrkaiad, ning vastaspoolde külatee ja aiamaad.
Kalurikülasid on olnud ka Eesti rannikupiirkonnas.
Kartulipüss (etnograafia)

Kartulipüss (ka: "hanesulepüss") on endisaegne mänguasi, mis koosnes puupulga sisse käivast sulerootsust. Mänguasja kasutati nii, et sulerootsu peenemasse otsa pandi kartulikork, mis seejärel puupulka lüües plaksatades välja lendas.
Zenbei Uchijima

Zenbei Uchijima (sündinud 27. augustil 1929) on jaapani teadlane, biometeoroloog.
Ta töötab Miyazaki Linnaülikoolis.
Ta on uurinud kliimamuutuste mõju taimkattele.
Ta on Eesti Looduseuurijate Seltsi auliige.
Miyazaki Linnaülikool

Miyazaki Linnaülikool (jaapani keeles 宮崎公立大学 "Miyazaki kōritsu daigaku") on ülikool Miyazakis Jaapanis.
Ülikool on asutatud 1993. aastal.
Keksumäng

Keksumäng (ka "keks") on hüppamismäng. 
Mänguväljak koosneb kuni kümnest joonistatud nelinurksest kastist, mis koos moodustavad teatava kujundi ehk keksukasti.